毛滂
登闻鼓诗
九重赤涂高如天，四海黔首纷於蝝。
众屧望天若无路，区区有意常能宣。
乃知听卑四聪达，万里呻笑如邮传。
朝阳门外登闻鼓，鼓下章飞如急雨。
一声直堕勾陈中，谁言天门严九虎。
江南小吏无技能，鼓间餬口何云补。
仆饥马瘦晓徐行，官曹下马初无营。
解衣小睡须臾散，鼓亦十日无一声。
疑非官家设鼓意，细头号乃复知人情。
文昌相公眼如月，坐见万里分毫发。
苍生痛癢吾一身，与汝一家无楚越。
有求径投家丈人，鼓面蛛尘寄萧兀。
亦何道业冠皋夔，民得由之初不知。
平生胸中医国法，尽变黄馘为秀眉。
力进唐虞作元氯，酲醲病酒何劳治。
端知听讼破癥尔，洞见五藏聊决之。
造化升平唯一笔，弼成尧舜垂衣日。
墨客诗人慕响来，朱草嘉禾时一出。
登闻终日何所闻，但听清风颂声溢。
江南小吏未归山，乞与居山相似閒。
半饥终未免索米，饱饭亦复胜抱关。
鼓衡有声吏窃食，愧此无用毛发斑。